B’referenza għal rapport ippubblikat f’ċertu sezzjonijiet tal-midja, fejn ġie allegat li mal-2,000 siġra se jitqaċċtu minn Kennedy Grove, il-Ministeru għat-Trasport u l-Infrastruttura ddikjara fi stqarrija li dan mhux minnu. Il-Ministeru qal li ħafna minnhom huma arbuxelli, huma mifruxin fuq tul ta’ 7.3 kilometri u mhux fuq Kennedy Grove biss bħalma ngħad fl-artiklu u huma s-siġar invażivi, bħall-akaċja, li ma jistgħux jerġgħu jitħawlu u mhux is-siġar kollha. Il-Ministeru qal li siġar oħrajn li nqalgħu minn posthom, tpoġġew f’lokalitajiet differenti bħal Pembroke, Marsaxlokk, Santa Venera, Ħad-Dingli u Ta’ Qali, waqt li speċi rari li nstabet f’parti tas-sit, ingħatat lil ‘nurseries’ lokali u lill-ġonna tal-Argotti. Apparti dan, qal il-Ministeru numru ta’ siġar/arbuxelli indiġeni li se jitħawlu minflok l-ispeċi invażivi li kien hemm, se jkunu akbar minn numru ta’ speċi indiġeni li kien hemm qabel ma nbeda x-xogħol. Sostna li l-interventi fuq is-siġar ma sarux bl-amment, iżda wara konsultazzjonijiet intensivi bejn TM u d-Direttorat tal-MEPA. Il-Ministeru fakkar li l-Gvern se jkun qed jinvesti mill-inqas €300,000 f’faċilitajiet rikreattivi u tisbieħ fil-park tas-Salini biex jikkumpensa għall-inkonvenjenzi bit-twessiegħ ta’ Triq il-Kosta.